b'\n_START_ARTICLE_\nRusija\n_START_SECTION_\nRusijos Federacija\n_START_PARAGRAPH_\nNuo 1991 m. gruod\xc5\xbeio 12 d. gyvuoja nepriklausoma Rusijos Federacija._NEWLINE_1999 m. Rusija \xc4\xafved\xc4\x97 kariuomen\xc4\x99 ir nema\xc5\xbeai karin\xc4\x97s technikos, \xc4\xaf prorusi\xc5\xa1kus separatistinius Gruzijos ir Moldovos regionus. \xc4\xae Gruzijos region\xc4\x85 Abchazij\xc4\x85 \xc4\xafved\xc4\x97 300 rus\xc5\xb3 kari\xc5\xb3, o \xc4\xaf Moldovos Padnestr\xc4\x99 1 500 kareivi\xc5\xb3.  2006 m. kilo energetiniai konfliktai tarp jos ir kaimyni\xc5\xb3: Ukrainos ir Baltarusijos. _NEWLINE_2008 m. rugpj\xc5\xab\xc4\x8dio 8 d. Rusija gindama Piet\xc5\xb3 Osetij\xc4\x85 atakavo Gruzij\xc4\x85, prasid\xc4\x97jo Rusijos ir Gruzijos karas. Rusija i\xc5\xa1st\xc5\xabm\xc4\x97 gruzinus i\xc5\xa1 Piet\xc5\xb3 Osetijos. Okupavo iki tol jos kontroliuot\xc4\x85 Gruzijos separatistin\xc4\xaf region\xc4\x85 Abchazij\xc4\x85 ir su separastinio jud\xc4\x97jimo lyderiu prad\xc4\x97jo Gruzijos paj\xc4\x97g\xc5\xb3 puolim\xc4\x85 i\xc5\xa1 Abchazijos pus\xc4\x97s. Kar\xc4\x85 su Gruzij\xc4\x85 laim\xc4\x97jo per 5 dienas _NEWLINE_2014 kovo 6 d. Rusijos kontroliuojamas Krymo parlamentas balsavo u\xc5\xbe tai, kad pusiasalis b\xc5\xabt\xc5\xb3 prijungtas prie Rusijos kaip federacinis subjektas ir, kad b\xc5\xabt\xc5\xb3 surengtas referendumas \xc5\xa1iuo klausimu. 2014 kovo 18 d. Rusija ir Krymas pasira\xc5\xa1\xc4\x97 sutart\xc4\xaf, kuria oficialiai buvo patvirtintas prisijungimas. \xc5\xa0iuos veiksmus pasmerk\xc4\x97 Jungtini\xc5\xb3 Taut\xc5\xb3 Generalin\xc4\x97 Asambl\xc4\x97ja. \xc5\xa0ie veiksmai nesulauk\xc4\x97 tarptautinio pripa\xc5\xbeinimo, Krymas laikomas Rusijos aneksuota teritorija. _NEWLINE_2014 m. Rusija sukurst\xc4\x97 neramumus ryt\xc5\xb3 Ukrainoje. Donecko ir Luhansko regionuose prorusi\xc5\xa1ki ginkluoti asmenys u\xc5\xbe\xc4\x97m\xc4\x97 administracinius pastatus. Ten jie paskelb\xc4\x97 Donecko ir Luhansko liaudies respublikas, kurios nori prisijungti prie Rusijos federacijos.\n_START_SECTION_\nGeografin\xc4\x97 pad\xc4\x97tis ir sienos\n_START_PARAGRAPH_\nRusija yra viena i\xc5\xa1 pasaulio \xc5\xa1ali\xc5\xb3, kurios turi daugiausiai sien\xc5\xb3 su kitomis valstyb\xc4\x97mis. \xc5\xa0alis ribojasi su 14 kit\xc5\xb3 valstybi\xc5\xb3. Bendras \xc5\xa1alies sien\xc5\xb3 ilgis yra 20 017\xc2\xa0km. Rusija turi pri\xc4\x97jim\xc4\x85 prie penki\xc5\xb3 j\xc5\xabr\xc5\xb3, o pakran\xc4\x8di\xc5\xb3 ilgis yra 37 653\xc2\xa0km._NEWLINE_Pagrindin\xc4\x97 Rusijos dalis (be Kaliningrado srities) ribojasi su Norvegija (196 km) ir Suomija (1340 km), pie\xc4\x8diau yra palyginus nedidel\xc4\x97 Baltijos j\xc5\xabros pakrant\xc4\x97. Dar pie\xc4\x8diau eina siena su Baltijos \xc5\xa1alimis Estija (334 km) ir Latvija (217 km). Pietuose ribojasi su Baltarusija (959 km) ir Ukraina (1576\xc2\xa0km, be Krymo). Juodoji j\xc5\xabra skiria Rusijos europin\xc4\x99 ir azijin\xc4\x99 dal\xc4\xaf. Kaukaze ribojasi su Gruzija (723 km) ir Azerbaid\xc5\xbeanu (284 km). Ry\xc4\x8diau yra Kaspijos j\xc5\xabros pakrant\xc4\x97 ir siena su Kazachstanu (6846 km). Ryt\xc5\xb3 Azijoje Rusija ribojasi su pirma su Kinija (apie 40 km) tada su Mongolija (3485 km) ir tada v\xc4\x97l su Kinija (3605 km). Dar toliau \xc4\xaf rytus yra paskutin\xc4\x97 \xc5\xbeemynin\xc4\x97 siena su \xc5\xa0iaur\xc4\x97s Kor\xc4\x97ja. Po to driekiasi j\xc5\xabrin\xc4\x97 siena su Japonija. Ji prasideda nuo Ochotsko j\xc5\xabros, eina per Ramuj\xc4\xaf vandenyn\xc4\x85 ir baigiasi Beringo j\xc5\xabroje. Beringo s\xc4\x85siauryje yra Diomido salos. Viena i\xc5\xa1 j\xc5\xb3 - Ratmanovo sala - yra labiausiai \xc4\xaf rytus nutolusi Rusijos sala. Ji yra tik keturis kilometrus nutolusi nuo Kruzen\xc5\xa1terno salos, kuri priklauso JAV. Visa Rusijos \xc5\xa1iaurin\xc4\x97 dalis yra nusidriekusi palei Arkties vandenyn\xc4\x85, kuriame yra daugyb\xc4\x97 Rusijai priklausan\xc4\x8di\xc5\xb3 sal\xc5\xb3. Pati \xc5\xa1iauriausia i\xc5\xa1 j\xc5\xb3 yra Prano Juozapo \xc5\xbdem\xc4\x97._NEWLINE_Rusijai taip pat priklauso vienas eksklavas. Tai buvo \xc5\xa1iaurin\xc4\x97 Ryt\xc5\xb3 Pr\xc5\xabsijos provincijos dalis, \xc5\xa1iandienin\xc4\x97 Kaliningrado sritis. \xc5\xa0i \xc5\xa1alies dalis Rusijai (prie\xc5\xa1 tai TSRS) priklauso nuo 1945\xc2\xa0m. Kaliningrado sritis ribojasi su Lietuva (227 km) ir Lenkija (206 km).\n_START_SECTION_\n\xc5\xbdem\xc4\x97s \xc5\xabkis\n_START_PARAGRAPH_\nRusijos Federacijoje \xc5\xbeem\xc4\x97s \xc5\xabkiu daugiausia ver\xc4\x8diamasi derlingose Rusijos lygumose, kurios driekiasi nuo vakarin\xc4\x97s sienos iki Centrin\xc4\x97s Azijos. Ten \xc5\xbeemdirbiai augina kvie\xc4\x8dius ir kitus javus, m\xc4\x97sinius galvijus, pagaminama nema\xc5\xbeai pieno produkt\xc5\xb3, medviln\xc4\x97s, vilnos. Rusijos Federacija yra viena did\xc5\xbeiausi\xc5\xb3 pasaulio gr\xc5\xabd\xc5\xb3 augintoj\xc5\xb3, ta\xc4\x8diau neretai ji nepasigamina net tiek maisto, kad i\xc5\xa1maitint\xc5\xb3 savo gyventojus, tad gr\xc5\xabdus tenka importuoti.Bet pastaraisiais metais \xc5\xa1is rodiklis ma\xc5\xbe\xc4\x97ja ir jav\xc5\xb3 yra prikuliama vis daugiau.\n_START_SECTION_\nKalbos\n_START_PARAGRAPH_\nRus\xc5\xb3 kalba yra oficiali visoje \xc5\xa1alyje, tam tikri regionai turi dar ir antr\xc4\x85 oficiali\xc4\x85 kalb\xc4\x85. I\xc5\xa1 viso toki\xc5\xb3 yra 27. Pasak 2002\xc2\xa0m. apklausos, rusi\xc5\xa1kai moka 142,6 milijonai gyventoj\xc5\xb3, angli\xc5\xa1kai\xc2\xa0\xe2\x80\x93 6,95 mln., totori\xc5\xa1kai\xc2\xa0\xe2\x80\x93 5,3 mln., voki\xc5\xa1kai\xc2\xa0\xe2\x80\x93 2,9 mln., ukrainieti\xc5\xa1kai\xc2\xa0\xe2\x80\x93 1,8 mln., lietuvi\xc5\xa1kai\xc2\xa0\xe2\x80\x93 49 020 gyventoj\xc5\xb3._NEWLINE_Rus\xc5\xb3 kalba yra antra labiausiai paplitusi kalba internete po angl\xc5\xb3 kalbos, ji taip pat yra viena i\xc5\xa1 dviej\xc5\xb3 oficiali\xc5\xb3 kalb\xc5\xb3 naudojam\xc5\xb3 Tarptautin\xc4\x97je Kosmin\xc4\x97je Stotyje  ir viena i\xc5\xa1 \xc5\xa1e\xc5\xa1i\xc5\xb3 oficiali\xc5\xb3 kalb\xc5\xb3 naudojam\xc5\xb3 Jungtini\xc5\xb3 Taut\xc5\xb3 Organizacijoje.\n_START_SECTION_\nReligijos\n_START_PARAGRAPH_\nPasak 2007\xc2\xa0m. apklausos, 63\xc2\xa0% gyventoj\xc5\xb3 save laiko sta\xc4\x8diatikiais, 6\xc2\xa0%\xc2\xa0\xe2\x80\x93 musulmonais, 1\xc2\xa0%\xc2\xa0\xe2\x80\x93 budistais, katalikais, protestantais arba jud\xc4\x97jais, 16\xc2\xa0%\xc2\xa0\xe2\x80\x93 netikin\xc4\x8diais ir 12\xc2\xa0% teig\xc4\x97 tikintys \xc4\xaf Diev\xc4\x85, bet nepraktikuojantys jokios religijos. I\xc5\xa1 tikr\xc5\xb3j\xc5\xb3 praktikuojan\xc4\x8di\xc5\xb3 religijas \xc5\xbemoni\xc5\xb3 procentas yra dar ma\xc5\xbeesnis. Anot C\xc5\xbdV pasaulio fakt\xc5\xb3 knygoje pateikt\xc5\xb3 apskai\xc4\x8diavim\xc5\xb3, 15\xe2\x80\x9320\xc2\xa0% gyventoj\xc5\xb3 praktikuoja sta\xc4\x8diatikyb\xc4\x99, 2\xc2\xa0%\xc2\xa0\xe2\x80\x93 kit\xc5\xb3 pakraip\xc5\xb3 krik\xc5\xa1\xc4\x8dionyb\xc4\x99, 10\xe2\x80\x9315\xc2\xa0%\xc2\xa0\xe2\x80\x93 islam\xc4\x85. Manoma, kad toks didelis nepraktikuojan\xc4\x8di\xc5\xb3 jokios religijos gyventoj\xc5\xb3 procentas yra d\xc4\x97l Soviet\xc5\xb3 S\xc4\x85jungos \xc4\xaftakos. Pasak Zuckermano tyrimo, 24\xe2\x80\x9348\xc2\xa0% Rusijos gyventoj\xc5\xb3 yra ateistai, agnostikai arba netikintys ir pagal \xc5\xa1iuos duomenis Rusija yra viena i\xc5\xa1 ma\xc5\xbeiausiai tikin\xc4\x8di\xc5\xb3 pasaulio valstybi\xc5\xb3._NEWLINE_Nors pasak apskai\xc4\x8diavim\xc5\xb3 Rusijoje yra 15-20 milijon\xc5\xb3 musulmon\xc5\xb3, apklausos rodo, kad j\xc5\xb3 yra tik 7\xe2\x80\x939 milijonai. Musulmonais yra did\xc5\xbeioji dalis tiurki\xc5\xa1kai kalban\xc4\x8di\xc5\xb3 Rusijos gyventoj\xc5\xb3. Daugelis slav\xc5\xb3 yra sta\xc4\x8diatikiai. Budizmas yra tradicin\xc4\x97 religija trijuose Rusijos regionuose: Buriatijoje, Tuvoje ir Kalmukijoje. Kai kurie rytin\xc4\x97s Rusijos dalies gyventojai kartu su did\xc5\xbeiosiomis religijomis praktikuoja \xc5\xa1amanizm\xc4\x85, panteizm\xc4\x85 ar atlieka pagoni\xc5\xa1kus ritualus.'